У распону од 20 година Марија Терезија је родила 16 деце од којих је 13 преживело детињство. Прво дете, Марија Елизабета (1737—1740), родило се мало пре прве годишњице брака Марије Терезије и Франц Стефана. Дететов пол је опет узроковао велико разочарење, а разочарења ће узроковати и следећа два рођења, пошто су након Марије Елизабете уследиле још две девојчице, Марија Ана и Марија Каролина (1740—1741). Цар Карло VI није дочекао рођење унука који се родио док се Марија Терезија борила да сачува своје територије. Своје прво мушко дијете, Јозефа, назвала је по светом Јозефу, којем се током трудноће молила за сина. Најдраже дете Марије Терезије, Марија Кристина, родила се на њен 25. рођендан, четири дана пре победе над аустријском војском код Хотусице. Још петоро деце се родило током Рата за аустријско наслеђе: Марија Елизабета, Карло Јозеф, Марија Амалија, Леополд и Марија Каролина (1748—1748). Током овога периода за Марију Терезију није било одмора; рат и рађања су се морали одвијати истовремено. Петоро деце се родило током примирја између Рата за аустријско наслеђе и Седмогодишњег рата: Марија Ивана, Марија Јозефа, Марија Каролина, Фердинанд и Марија Антоанета. Своје последње дете, Максимилијана Франца, родила је током Седмогодишњег рата, у 39. години живота. Марија Терезија је често изјављивала да жели да иде у битке, али је бивала спречена непрестаним трудноћама.